《发庐陵》
宋代·刘弇

不作钉根桑，翻为凌飙蓬。五年三羁旅，羞哭畏途穷。

今者人事缚，宛然游羿弓。谁尸造物柄，鼓我吹嘘中。

云航闹急桨，势夺编蒲风。黄洲转头失，旋指墨潭东。

旅雁声其俦，四五翩书空。暝色天水接，俯仰双青铜。

幽情随岸惬，眇与鱼鸟通。酒力秋后叶，扶衰借霜红。

诗敌千蛇矛，稍取别愁攻。男儿贵健决，吾岂专栖雄。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。